Heart of Midlothian FC

Heart of Midlothian Football Club (lühidalt Hearts (inglise keelest Südamed)) on Edinburghis tegutsev Šotimaa jalgpalliklubi. Meeskond võistleb Šotimaa kõrgliigas. See on Šoti pealinna vanim klubi, mis on asutatud 1874. aastal. Klubi nimi võeti Walter Scotti 1818. aasta romaanist "The Heart of Midlothian". Meeskonna kodustaadion on 1886. aastast Tynecastle Park, mis mahutab peaaegu 20 000 pealtvaatajat. Hearts on võitnud Šoti liiga neljal korral, viimati hooajal 1959–60. Samal hooajal võideti ka liigakarikas ehk Hearts on ainus klubi peale Old Firmi (Celtic ja Rangers), kes on võitnud "duubli". Heartsi edukaim periood oli 1950. aastatel ja 1960. aastate esimeses pooles, kui peatreeneriks oli klubi endine jalgpallur Tommy Walker: liiga võideti kahel korral, lisaks viis muud karikat. 11 hooajal järjest jõuti liiga esinelikusse. Sel perioodil olid Heartsi nimekamad mängijad The Terrible Trio Jimmy Wardhaugh, Willie Bauld ja Alfie Conn Sr. ning Dave Mackay, John Cumming, Jimmy Murray ja Alex Young. Hooajal 1957–58 tuldi Šoti meistriks siiani rekordilise väravate vahega +103. Hearts on võitnud Šoti karika kaheksa korda (viimati aastal 2012) ning liigakarika neli korda (kõik Walkeri juhendamisel, viimati aastal 1962). Aastal 1958 sai Heartsist kolmas Šoti ja viies Briti meeskond Euroopa turniiril. 1988.–89. aasta UEFA Cupil jõudis Hearts veerandfinaali, kus kahe mängu kokkuvõttes tuli tunnistada Müncheni Bayerni 1–2 paremust. 2016.–2017. aasta Euroopa Liiga eelringis kohtus Hearts Tallinna FC Infonetiga, keda võideti kahe mängu kokkuvõttes 6–3. Saavutused Šoti kõrgliiga (4): 1894–95, 1896–97, 1957–58, 1959–60 Šoti karikas (8): 1890–91, 1895–96, 1900–01, 1905–06, 1955–56, 1997–98, 2005–06, 2011–12 Šoti liigakarikas (4): 1954–55, 1958–59, 1959–60, 1962–63 Viited Kirjandus Hoggan, Andrew (1995). Hearts in Art (Hardback). Mainstream. ISBN 1-85158-736-5. Inglis, Simon (1996). Football Grounds of Britain. Collins Willow. ISBN 0-00-218426-5. Välislingid Koduleht